Facebook: Trek gesig as jy nie wil ‘like’ nieDie nuwe Facebook-reaksieknoppies As jy al ooit gevoel het dis onvanpas om op die “like”-knoppie te druk wanneer iemand byvoorbeeld slegte nuus op Facebook deel, bied dié sosialemedianetwerk vir jou binnekort vyf alternatiewe. Chris Cox, hoof bedryfsbeampte van Facebook, het bevestig dat daar vyf nuwe emotikone beskikbaar gemaak word: kwaad, hartseer, “wow”, haha en lief. Dié nuwe gesiggies sal binne die volgende paar weke wêreldwyd vrygestel word. Die tradisionele “like”-knoppie sal nog steeds onderaan plasings beskikbaar wees, maar indien ŉ gebruiker die knoppie op ŉ slimfoon inhou, sal die vyf nuwe emotikone beskikbaar wees. Facebook-navorsers het gaan kyk na die mees algemene reaksies wat mense op plasings wil kommunikeer, byvoorbeeld “haha” en “te snaaks” is onder die “lag”-kategorie gegroepeer. “Yay” was aanvanklik ook een van die kategorieë, maar dit word nie universeel dieselfde verstaan nie. Gebruikers in Spanje en Ierland kon heel eerste die gesiggies probeer, daarna Chili, Filippyne, Portugal en Colombia. Volgens Facebook klik sy 1.6 miljard gebruikers die “like”-knoppie ongeveer 6 miljard keer per dag.